## Naredba o dodatnim fitosanitetskim uvjetima za uvoz sjemenskog krumpira u Republiku Hrvatsku

### NN 6/1996 (22.1.1996.), Naredba o dodatnim fitosanitetskim uvjetima za uvoz sjemenskog krumpira u Republiku Hrvatsku

# **MINISTARSTVO POLJOPRIVREDE I ŠUMARSTVA**

Na temelju članka 12. stavka 1. točke 2, 6, 9 i 11 Zakonma
o zaštiti bilja ("Narodne novine br. 10/94), ministar poljoprivrede
i šumarstva donosi

## **NAREDBU**

### **O DODATNIM FITOSANITETSKIM UVJETIMA ZA UVOZ SJEMENSKOG KRUMPIRA U REPUBLIKU HRVATSKU**

I.

Radi sprečavanja unošenja karantenskih štetočinja krumpira,
a osobito smeđe truleži gomolja krumpira (Pseudomonas solanacearum
(Smith) Smith; sin. Burkholderia solanacearum) u Republiku Hrvatsku, uz
uvjete određene Pravilnikom o zdravstvenoj kontroli bilja i kontroli
sredstava za zaštitu bilja u prometu preko državne granice ("Narodne
novine" br. 12/95 i 96/95), propisuju se dodatni uvjeti za uvoz sjemenskog
krumpira.

II.

Uvoznik sjemenskog krumpira dužan je prilikom uvoza pošiljke sjemenskog
krumpira graničnom inspektoru zaštite bilja na ulaznom graničnom
prijelazu uz ostale propisane isprave predočiti i izvorni primjerak
prijave za uvoz sjemenskog krumpira, ovjeren od poljoprivrednog inspektora
nadležnog za mjesto istovara pošiljke. Osim podataka bitnih za identifikaciju
pošiljke, u prijavi mora biti navedeno mjesto (točna adresa) i datum
istovara (uskladištenja) pošiljke sjemenskog krumpira.

Obrazac prijave otisnut je u Prilogu 1. ove Naredbe i njezin je sastavni
dio.

Prilikom obvezatnog zdravstvenog pregleda pošiljke sjemenskog krumpira
kod uvoza granični inspektor ovjerava prijavu iz stavka 1. ovog
članka i dostavljanjem kopije ovjerene prijave u roku od 24 sata
nakon što je obavio pregled izvješćuje poljoprivrednog inspektora
nadležnog za mjesto istovara i Zavod za zaštitu bilja u poljoprivredi i
šumarstvu Republike Hrvatske (u nastavku teksta: Zavod) o prispjeću
pošiljke.

Pošiljka sjemenskog krumpira mora se u cijelosti istovariti u prijavljenom
skladištu i ostati u tom skladištu sve dok stručnjak Zavoda ne obavi
zdravstveni pregled krumpira. Pregled se mora obaviti u dva radna dana
nakon dana istovara pošiljke.

Ako stručnjak Zavoda ili poljoprivredni inspektor posumnjaju
da je krumpir zaražen karantenskom štetočinjom, cjelokupna količina
koja je pod sumnjom mora ostati u skladištu sve dok ne budu poznati rezultati
zdravstvene analize uzorka krumpira.

Nakon što se pregledom i laboratorijskom analizom utvrdi da nema znakova
zaraze karantenskim štetočinjama krumpira, tj. nakon dobivanja pismenog
nalaza o zdravstvenoj ispravnosti pošiljke, poljoprivredni inspektor dopustit
će stavljanje u promet pregledane količine sjemenskog krumpira.

Poljoprivredni inspektor ima pravo u svako doba od pravne ili fizičke
osobe koja obavlja promet sjemenskog krumpira zatražiti ovjerenu prijavu
iz stavka 1. ove glave kojom će dokazati da je sjemenski krumpir
u skladu s ovom Naredbom.

III.

Osim uvjeta iz glave II. ove Naredbe, za uvoz sjemenskog krumpira podrijetlom
iz Kraljevine Nizozemske i drugih zemalja u kojima je registrirana pojava
smeđe truleži gomolja krumpira moraju biti ispunjeni sljedeći
dodatni uvjeti:

1. Krumpir mora potjecati iz područja u kojima nije bilo pojave
smeđe truleži gomolja krumpira (Pseudomonas solanacearum).

2. Osim zdravstvene svjedodžbe o zdravstvenom stanju pošiljke bilja
(fitocertifikata) zemlje podrijetla, svaka pošiljka sjemenskog krumpira
mora pratiti i isprava službene ustanove te zemlje o obavljenoj zdravstvenoj
analizi sjemenskog krumpira za svaku partiju, iz koje je vidljivo da gomolji
iz te pošiljke pripadaju partiji iz koje su uzorci bili testirani na smađu
trulež gomolja krumpira i kojom se potvrđuje da u toj partiji nije
utvrđena zaraza smeđom truleži gomolja krumpira.

3. U zemlji podrijetla uzorci moraju biti uredno uzeti iz svake partije
namijenjene za izvoz u Republiku Hrvatsku. Partija se sastoji od samo jedne
sorte i jedne sjemenske kategorije, koja je bila proizvedena na jednoj
parceli i pod jednim proizvođačkim brojem.

4. Uzorci moraju biti testirani u službenom laboratoriju zemlje podrijetla.
Uzorak iz jedne partije mora imati najmanje 200 gomolja.

5. Partije moraju biti odvojene kod pripreme, pakiranja i utovara pošiljke.

6. Mora se upotrebljavati samo ona oprema koje je isključivo
namijenjena za promet krumpira, a ako se upotrebljava druga oprema ona
mora biti dezinficirana.

7. Gomolji moraju biti pakirani u neupotrebljavane vreće ili u
kontejnere koji su bili prethodno dezinficirani.

8. Fitocertifikat za pošiljke sjemenskog krumpira iz Nizozemske i drugih
zemalja u kojima je registrirana pojava smeđe truleži gomolja krumpira
mora pored dopunskih izjava propisanih člankom 11. stavkom 1. člankom
13. stavkom 1. i člankom 15. Pravilnika iz glave I. ove Naredbe
sadržavati i sljedeću dopunsku izjavu:

"Pošiljka ispunjava uvjete iz glave III. točke 1-7, Naredbe
o dodatnim fitosanitetskim uvjetima za uvoz sjemenskog krumpira u Republiku
Hrvatsku."

IV.

Ukoliko pošiljku sjemenskog krumpira na ulaznom graničnom prijelazu
uz ostale isprave ne prati ovjera prijava iz glave II. stavka I, ili isprava
iz glave III. točke 2., ili u fitocertifikat nije unijeta dopunska
izjava iz glave III. točke 8. ove Naredbe, granični inspektor
zaštite bilja rješenjem će naložiti uvozniku da pošiljku odmah vrati
pošiljatelju.

V.

Uvoznik i krajnji korisnik sjemenskog krumpira dužni su najmanje godinu
dana čuvati deklaracije o kvaliteti s ambalaže sjemenskog krumpira
inozemnog podrijetla.

VI.

Uvoznik koji uvozi sjemenski krumpir u Republiku Hrvatsku dužan je voditi
očevidnik o uvozu i prodaji sjemenskog krumpira za svaku partiju
posebno.

Očevidnik o uvozu i prodaji sjemenskog krumpira mora sadržavati
sljedeće podatke:

- naziv i adresu proizvođača i pošiljatelja,

- naziv sorte i sjemensku kategoriju,

- oznatku (broj) partije,

- količina,

- oznaka i broj fitocertifikata zemlje izvoznice,

- datum i mjesto istovara,

- naziv (ime) i adresu kupca.

Zavod je dužan najkasnije do 31. svibnja tekuće godine Ministarstvu
poljoprivrede i šumarstva dostaviti izvještaj o obavljenim pregledima sjemenskog
krumpira za proteklu sezonu sadnje.

VII.

Ova Naredba stupa na snagu danom objave u "Narodnim novimana".

Klasa: 320-20/96-01/6

Urbroj: 525-01-96-1

Zagreb, 17. siječnja 1996.

Ministar

poljoprivrede i šumarstva

**Matej Janković,** v. r.

![](dodatni/365613.gif)

Naredba, NN 6/1996-101